Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 93

10. § A Szolgálati Szabályzat 101. pontja helyébe a következő rendelkezés lép: „101. A dandár (ezred) személyügyi főnök kötelességei: — jogszabályok és belső rendelkezések, valamint a parancsnok rendelkezései szerint szervezi a személyügyi tevékenységgel, a szervezetfejlesztéssel kapcsolatos feladatok végrehajtását; — részt vesz a parancsnok személyügyi, illetve a személyügyet érintő döntéseinek előkészítésében és megvalósításában; — ismeri a szakmai alárendeltségébe tartozó személyi állomány képességeit, gondoskodik a képességek fejlesztéséről; — irányítja a dandár (ezred) személyügyi tevékenységét, a közalkalmazotti munkaviszony létesítésével, megszüntetésével, módosításával kapcsolatos személyügyi feladatok végrehajtását; — ellenőrzi a Költségvetés Gazdálkodási Információs Rendszer humán alrendszerének előírások szerinti használatát, a személyes adatok védelmére vonatkozó jogszabályok megtartását; — részt vesz a készenléttel és a mozgósítással kapcsolatos okmányok kidolgozásában, megszervezi a készenlét fokozásának és a mozgósítás végrehajtásának személyi biztosítását; — tervezi és szervezi a katonai szervezet hadkiegészítési feladatainak végrehajtását, a szükséges sorállomány igénylését, a tartalékos állomány kiírását; — biztosítja a bevonuló hadkötelesek fogadását és beosztásba helyezését, illetve a sorállományú katonák szolgálati ideje letöltésének, leszerelésének törvényes végrehajtását; — szervezi a hadköteles katonák kérelmeinek ügyintézését; — szervezi a toborzás feladatainak végrehajtását, a szerződéses katonai szolgálat népszerűsítését, kapcsolatot tart a megyei (fővárosi) hadkiegészítő parancsnokságokkal; — megszervezi és ellenőrzi a személyügyi nyilvántartási iratok vezetését, folyamatosan elemzi és értékeli a dandár (ezred) létszámhelyzetét; — szervezi a hivatásos és szerződéses állomány rendszeres teljesítmény-értékelését, minősítését, valamint előkészíti a személyi állomány elismerésére és járandóságaira irányuló javaslatait; — alkalmassági és időszakos orvosi vizsgálattal kapcsolatos feladatok végzése; — tervezi — az Előmeneteli Bizottsággal együttműködve — a hivatásos állomány előmenetelét és az előmenetelhez szükséges képzések végrehajtását; — tervezi és szervezi a külszolgálat feltételeinek megfelelő személyi állomány kiválasztását és felkészítését; — szervezi a tényleges állomány szociális és beilleszkedési gondjainak megoldására irányuló szakmai tevékenységet; — segíti a dandárnál (ezrednél) működő szociálpolitikai bizottságok tevékenységét, biztosítja az érdekképviseleti szervezetekkel való parancsnoki együttműködés feltételeit; — figyelemmel kíséri a tényleges állomány életviteli (mentálhigiénés) jellemzőit és javaslatot tesz a megelőzés, illetve beavatkozás módjára; — biztosítja a hivatásos és szerződéses állomány társadalompolitikai képzésének, valamint a hadköteles katonák állampolgári és honvédelmi ismeretei oktatásának és időszerű tájékoztatásának szakmai feltételeit; — szervezi a katonai szervezet társadalmi kapcsolatait; — szervezi a közművelődési, művészeti tevékenységet, a szabadidős sporttevékenységet, valamint a kegyeleti feladatok végrehajtását; — részt vesz a csapathagyományok ápolásában és a testületi szellem erősítését segítő tevékenységben; — tervezi és szervezi a személyügyi szakterület működését biztosító gazdálkodást.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes